ועדת הפנים ואיכות הסביבה, כנסת 18, פרוטוקול מספר 210, 2010-06-07 13:30

דוד אזולאי: אני מתכבד לפתוח את ישיבת ועדת הפנים והגנת הסביבה.

דוד אזולאי: הנושא שעל סדר היום הוא סיכום אירועי ל"ג בעומר במירון.

דוד אזולאי: ראשית, אני רוצה לקדם בברכה את פני מנכ"ל משרד התיירות, מר נועז בר ניר, את נציגי המשטרה ממחוז הצפון, נצ"מ קובי בכר, סנ"צ יואל שדה ורפ"ק איתן רז, ברוכים הבאים.

דוד אזולאי: ראש המועצה האזורית מרום הגליל, מר עמית סופר, ראש המועצה הדתית מרום הגליל, מר דני סיידא.

דוד אזולאי: אנו מקדמים בברכה את מנכ"ל "המקומות הקדושים", מר יוסף שווינגר.

דוד אזולאי: בדרך כלל הוועדה מקיימת דיונים אחרי אירועי ל"ג בעומר ואז נשמעת ביקורת קשה על תלונות שנתקבלו במהלך אירועי ל"ג בעומר.

דוד אזולאי: הפעם, לשם שינוי, אנו רוצים לעשות שני דברים.

דוד אזולאי: קודם כול, אני מבקש להודות ולברך את כל מי שלקחו חלק במבצע ל"ג בעומר במירון בשנה האחרונה.

דוד אזולאי: אנו רגילים לקבל פניות רבות וטענות רבות.

דוד אזולאי: הפעם, בניגוד לשנים הקודמות, הכול עבר בצורה ראויה להערכה.

דוד אזולאי: אין ספק שיש הבדל בין השנה הקודמת ובין השנה הנוכחית והדברים הולכים ומשתפרים.

דוד אזולאי: יחד עם זה, יש דברים שעדיין לא ניתן להם פתרון, ואזכיר כמה מהם.

דוד אזולאי: למשל כניסת אח"מים לאזור האתר.

דוד אזולאי: נכון שהמשטרה לקחה את זה תחת חסותה, אבל היועץ המשפטי של משרד התיירות, עו"ד ליפשיץ, אמר לי שהנוהל הזה איננו תקין.

דוד אזולאי: הערתי לו שאם רוצים שזה יפעל בנוהל תקין, אפשר לקבוע נוהל, אבל לא שבוע לפני האירועים.

דוד אזולאי: יש לו עכשיו שנה שלמה להכין נוהל.

דוד אזולאי: חבל שהוא לא נמצא כאן.

דוד אזולאי: בכל אופן, יש לפעמים אילוצים, גם אם זה לא תקין.

דוד אזולאי: במסגרת האילוצים צריך להסתכל על מה שיש, ובלבד שהאירוע יעבור בצורה ראויה.

דוד אזולאי: דבר נוסף שכדאי לתת עליו את הדעת הוא שירותי המתנדבים השונים.

דוד אזולאי: בדיון האחרון שהתקיים במירון, לולא בקשת הוועדה והתערבות של קציני המחוז, של נצ"מ קובי בכר ומפקד המחוז שפיקד וניצח על המערכת, לולא התערבותם קבוצה שלמה של אנשים שבאו לתרום ולעזור לא היו יכולים לתת את השירות שהם היו אמורים לתת.

דוד אזולאי: בידי רשימה של קרוב ל-500 אירועים בהם היה מעורב "איחוד הצלה".

דוד אזולאי: אי אפשר להתעלם משירות כזה.

דוד אזולאי: אבקש ממר יוסי שווינגר, מנהל "המקומות הקדושים", להציג את הדברים.

דוד אזולאי: אחר-כך נעבור לנציגי המשטרה.

דוד אזולאי: בבקשה, מר שווינגר.

יוסף שווינגר: צהרים טובים.

יוסף שווינגר: אני מתנצל על האיחור.

יוסף שווינגר: בגדול, הוכח שאם לא חוסכים בתקציבים אפשר לעמוד בכל משימה כמעט, גם אלה ש"המרכז לפיתוח המקומות הקדושים" לקח על עצמו, כמובן בחסות משרד התיירות, המנכ"ל והסמנכ"ל שנמצאים אתנו כאן, נציג לשכת שר התיירות וכל הגורמים, וכמובן המשטרה.

יוסף שווינגר: אם בשנים הקודמות כל אירוע מירון הסתכם ב-1.5-2 מיליון שקלים, השנה, ברוך-השם, מדינת ישראל לא חסכה בעלויות, וכפי שאומר הפסוק: יש שכר לפעולתך.

יוסף שווינגר: כאשר יש תקציבים והמשטרה יכולה לקבל מענה לכל הדרישות שהיא מעלה, הן בתחום הבטיחות, הן בתחום התנועה, הן בתחום החניונים – יש גם תמורה לאגרה.

יוסף שווינגר: היו פה ושם ותקלות.

יוסף שווינגר: אי אפשר להימנע מתקלות באירוע כל-כך מורכב ומסובך, עם דרך כל-כך קשה.

יוסף שווינגר: אבל גם אם היו תקלות, הן נפתרו ברובן במקום, "און ליין".

יוסף שווינגר: כבר אתמול קיימנו בלשכת המנכ"ל ישיבה להפקת לקחים, עם כל הגורמים.

יוסף שווינגר: אנו מחכים להזמנה של המשטרה לדיון להפקת לקחים.

יוסף שווינגר: בגדול, אני אומר פעם נוספת, היו פה ושם בעיות.

מנחם אליעזר מוזס: היו בעיות?

מנחם אליעזר מוזס: לא שמענו על כך עד עכשיו.

יוסף שווינגר: אם מבצע כזה עובר חלק מדי, גם זה מדאיג.

יוסף שווינגר: מבצע כל-כך מורכב, כאשר צריך לנייד למקום צר וקשה להנגשה קרוב ל-400,000 אנשים במוצאי שבת, להגיד לכם שפה ושם היו תקלות – אני סבור שזה לא רק הצלחה אלא הצלחה מרבית.

יוסף שווינגר: וגם אם היו תקלות פה ושם, הן נפתרו או ייפתרו.

יוסף שווינגר: אני מפריד בין התנועה, שעבדה מצוין, גם אם פה ושם, אולי בשעת העומס, היה חסר עוד חניון, וכבר נתנו על כך את הדעת.

יוסף שווינגר: לשנה הבאה אנחנו יודעים כבר את הלקחים ואת הצעדים שיצטרכו להינקט.

יוסף שווינגר: באשר להעלאה בנתיבים, נתקלנו השנה בבעיה ב"בורמה ב'".

יוסף שווינגר: היינו בטוחים שהנתיב הזה ייתן פתרון אולטימטיבי לכל האח"מים והשרים, אך התברר שהנתיב הזה עדיין לא נבנה כולו.

יוסף שווינגר: עד השנה הבאה אין לי ספק שהנתיב הזה יוסדר לחלוטין.

יוסף שווינגר: נעשתה עבודה מצוינת.

יוסף שווינגר: הייתם מודאגים לגבי ארגוני ההצלה, "מגן דוד אדום" ו"איחוד הצלה".

יוסף שווינגר: בסופו של דבר כל הלחצים שהפעלת, אדוני יושב-ראש, והפעילו חבר הכנסת הרב מוזס וכל החברים, שחלקם לא נמצאים כאן, הוכיחו את עצמם.

יוסף שווינגר: נעשתה עבודה בתיאום מצוין.

יוסף שווינגר: כשאני מדבר על תקלה, חבר הכנסת מוזס – אם למשל במהלך היום קיבלנו תלונות שהיו יותר מדי כוחות יס"מ בתוך הקבר, מבחינתנו זאת תקלה, אבל זאת תקלה שנפתרה, כי אחרי שעה-שעתיים הכוחות הללו כבר לא היו שם ולא היה צורך להתערב.

יוסף שווינגר: את כל הדברים הללו מעלים בתחקירים ובהפקת הלקחים.

יוסף שווינגר: אנחנו מאמינים, מתוך ניסיון, שגם הטענות או ההצעות או ההארות וההערות ייושמו בסופו של דבר.

יוסף שווינגר: זה המקום להודות לסממ"ר גליל, נצ"מ קובי בכר, לרפ"ק איתן רז, וסנ"צ יואל שדה מאגף התנועה.

יוסף שווינגר: מי שלא ראה את הלחצים שהוטלו על סנ"צ יואל שדה ביום כזה, מאות ואלפי שיחות טלפון, ואני לא מגזים, והוא ניהל הכול בקור-רוח, בשיא המקצועיות – זה המקום להגיד לו יישר כוח, ולכל השוטרים שעשו מלאכת קודש.

יוסף שווינגר: תודה רבה.

דוד אזולאי: אמרתי בפתיחת דבריי, זאת מטרת הישיבה היום, בין היתר, להגיד תודה לכל מי שעשו במלאכה.

דוד אזולאי: לא רק כל הזמן לכנס את הוועדה כדי לבקר את העושים במלאכה.

דוד אזולאי: לכן אני בהחלט מצטרף לדבריך.

רפאל בן חור: רצוי וראוי לשמוע את מנכ"ל המשרד שהוביל את כל המבצע הזה מבחינת הממשלה.

דוד אזולאי: אדוני, אם אתה רוצה לעזור לי, בבקשה.

דוד אזולאי: אני עדיין לא יכול לתת לך שכר ...

דוד אזולאי: האמן לי, אני מכיר אותו.

דוד אזולאי: בירכתי אותו בפתיחת הדיון ואתן לו את רשות הדיבור.

דוד אזולאי: בבקשה, אדוני מנכ"ל משרד התיירות.

נועז בר ניר: השנה משרד התיירות לקח את הנושא הזה ברצינות הראויה, לא רק מבחינת משאבי הזמן שהמשרד השקיע אלא גם מבחינת משאבים כספיים.

נועז בר ניר: השנה הכול עבר בצורה חלקה וראויה, על אף שהיו מעט תקלות לא מהותיות, וכפי שהרב שווינגר אמר אנו מסיקים מהן מסקנות, ערכנו כבר דיונים של הפקת לקחים.

נועז בר ניר: היתה השקעה מסיבית של הממשלה.

דוד אזולאי: מה היה התקציב?

נועז בר ניר: אני רוצה להודות באותה הזדמנות – אם אנחנו בשלב של התודות – למי שתרם לאיגום התקציבי.

נועז בר ניר: אני חייב להודות למשרד התחבורה שתרם כ-5 מיליון שקלים להסדרת התנועה למטה.

נועז בר ניר: אני רוצה להודות לסגן השר יצחק כהן שסייע מאוד לאגם תקציבים נוספים לצורך בניית דרך "בורמה ב'", לצורך פתרון בעיית הביוב ולצרכים נוספים שהיו במקום.

נועז בר ניר: אני רוצה להודות מאוד כמובן ליושב-ראש ועדת החמישה, מר אלכס ויז'ניצר שניצח על חלק מן הדברים שם, גם כמנכ"ל מע"צ.

נועז בר ניר: אתו היה גם מר ראובן אדרי, מנהל מחוז צפון במע"צ, והם עבדו לילות כימים כדי לדאוג שכל הסדרי התנועה יתואמו ויוסדרו כל הבעיות שעדיין קיימות עם הישוב, שהכול יוסדר בזמן הנכון.

נועז בר ניר: אני מודה כמובן לאנשי "המקומות הקדושים", הרב שווינגר המנכ"ל ומר ישראל דרעי, מנהל מחוז צפון שאחראי על האתר, שעשה שם יום וליל עד שראה שהכול תקין.

נועז בר ניר: וכמובן לכל אנשי המשטרה – בירכו אתכם אז לא אברך שוב, אבל בהחלט מגיעה תודה לכל האנשים שהיו שותפים פעילים ועשו עבודה מדהימה.

צבי יעקובסון: אדוני המנכ"ל, אילו היית קורא עיתונים חרדיים הייתי רואה שאילולא חבר הכנסת מוזס לא היה מתקיים האירוע בל"ג בעומר במירון, ואתה לא מזכיר אותו בכלל.

אורי מקלב: הוא לא צריך להזכיר.

אורי מקלב: הוא יודע שאתה תכתוב את זה כבר.

אורי מקלב: יש כאן חלוקת תפקידים ...

רפאל בן חור: הרב מוזס הוא חלק מצוות עובדי משרד התיירות.

רפאל בן חור: על מה אתה מדבר?

רפאל בן חור: הוא יודע כל דבר שמתרחש.

דוד אזולאי: אנחנו עומדים להקים ועדה בכנסת שתיקרא ועדת מירון, וחבר הכנסת הרב מוזס יעמוד בראשה ...

נועז בר ניר: מעבר לסיוע להילולה עצמה חבר הכנסת הרב מוזס מלווה אותנו לאורך כל השנה בסוגיית מירון.

נועז בר ניר: אחד הדברים שבהחלט אפשר לזקוף לזכותו של חבר הכנסת הרב מוזס, שהוא הכניס את הישוב מירון כעדיף למענקי השקעות בתיירות.

נועז בר ניר: אני מקווה מאוד שבעזרתו נקים בית-מלון במירון.

נועז בר ניר: הראיתי קודם ליושב-ראש הוועדה, ורצוי להראות את זה גם לפרוטוקול, יש כאן צילום של ה"מלון" היום במירון.

נועז בר ניר: לצערי זה לול שהסבו אותו לזמן ההילולה, שיש בו 300 מיטות.

נועז בר ניר: זה ביזיון ובעיה שצריך לפתור אותה.

נועז בר ניר: חלק מן הפתרונות יבואו בעקבות כך שיהיה מלון נורמלי בישוב מירון.

נועז בר ניר: אני בכוונה מראה את זה, כי זה דבר שאסור שיהיה במדינת ישראל.

נועז בר ניר: זה דבר מאוד-מאוד מסוכן.

נועז בר ניר: אני שמח מאוד שהפעם זה עבר בצורה סבירה.

נועז בר ניר: אם דיברנו על הפקת לקחים, יש לנו הרבה לקחים להפיק, וזה אחד הנושאים, שלא ראוי שבשנת 2010 במדינת ישראל אנשים ילונו בלולים שהוסבו למקום לינה.

נועז בר ניר: אנחנו עובדים קשה על הפקת הלקחים.

נועז בר ניר: בקרוב מאוד, אני מקווה, נעביר בממשלה תוכנית גדולה לבניית תשתיות התחבורה לכיוון מירון כדי לשפר עוד יותר, לתת פתרונות של חניוני קבע וכניסות מוסדרות ועוד הרבה-הרבה דברים.

נועז בר ניר: אני כמובן חייב פה שוב לסייע לכל השותפים שלנו, כולל משרד התחבורה, כולל משרדים נוספים שיקדמו אתנו את התוכנית.

נועז בר ניר: המסר החשוב הוא – התחלתם בברכות – שזה עבר בצורה ראויה, אבל אנחנו עדיין בהחלט רוצים לשפר לקראת השנה הבאה, בתקווה שבתוך 4-5 שנים, כאשר תסתיים תוכנית הקבע, בעקבות ההשקעה הגדולה הדברים יזרמו באפס תקלות.

דוד אזולאי: תודה רבה.

דוד אזולאי: האם משרד התיירות מודע לכך שהמועצה האזורית מרום הגליל שבשטחה נמצא האתר, בעצם כל השנה מתחזקת את האתר והעומס נופל עליה?

דוד אזולאי: האם משרד התיירות מביא גם את זה בחשבון במסגרת הפקת הלקחים?

נועז בר ניר: המצב של המועצה האזורית בהחלט נלקח בחשבון.

נועז בר ניר: אני חייב לציין שאת האתר מתחזקים "המקומות הקדושים", לא המועצה, אבל בהחלט מי שמתחזק את כל מה שמסביב, את הישוב, היא המועצה האזורית.

עמית סופר: "המקומות הקדושים" מתחזקים את האתר עצמו, אבל כל מה שמסביב נופל על כתפי המועצה האזורית.

דוד אזולאי: אדוני, מייד אאפשר לך לדבר ותוכל להציג את הדברים.

דוד אזולאי: אי אפשר להתעלם מכך שהמועצה האזורית פועלת במשך השנה, ובמיוחד בתקופת חודש החגיגות במירון.

דוד אזולאי: יש לי רעיון, אבל אפרט אותו אחרי שאשמע את ראש המועצה.

דוד אזולאי: בהחלט נצטרך לתת על כך את הדעת.

מנחם אליעזר מוזס: אדוני היושב-ראש, חבריי חברי הכנסת, אורחים נכבדים, אני מעריך מאוד את היושב-ראש שקבע ישיבה במירון לפני הילולת ל"ג בעומר ועכשיו, שנה לפני ל"ג בעומר הבא דן לא רק בהפקת לקחים אלא גם בתוכניות מה יעשו בעתיד.

מנחם אליעזר מוזס: אני רוצה להודות לכל החברים שנמצאים כאן, הרב שווינגר, ותעביר את תודתי גם למר ישראל דרעי ולמר אלכס ויז'ניצר שמשום מה לא הגיע לכאן.

קריאה: יש לו בעיה אישית קשה.

מנחם אליעזר מוזס: תודה גם למר ראובן אדרי, למנכ"ל משרד התיירות ולשר.

מנחם אליעזר מוזס: המנכ"ל הזה באמת נועז ...

נועז בר ניר: כדי לצלול למקומות הקדושים ולמירון, ולהישאר בחיים, צריך להיות נועז ...

מנחם אליעזר מוזס: אני מודה כמובן גם לראש מטה הסגל מר רועי וולר ולמר רפי בן חור ולאנשי המשטרה שנמצאים כאן – נצ"מ קובי בכר, רפ"ק איתן רז וסנ"צ יואל שדה.

מנחם אליעזר מוזס: הם עשו עבודת קודש, ולא אשכח כמובן את ראש המועצה האזורית מרום גליל, מר עמית סופר, ואת מר דני סיידא, ראש המועצה הדתית.

מנחם אליעזר מוזס: תודה גם לאנשי משרד התחבורה, מגיע לשר שלכם יישר כוח על העבודה הנפלאה שהוא עשה, ובפרט שברגע האחרון עוד שלחו לשם ח"י רוטל טון אספלט.

מנחם אליעזר מוזס: יש סגולה לתרום ח"י רוטל משקה – זאת מידה של 3 בקבוקי יין.

מנחם אליעזר מוזס: הם תרמו ח"י רוטל טון אספלט כדי לרבד את כל הכבישים ואת כל המקומות שבהם רקדו בל"ג בעומר.

מנחם אליעזר מוזס: פעם כאשר היו רוקדים היו חוזרים הביתה כמלאכי מרום, לבנים מכף רגל ועד ראש, והפעם, בלי עין הרע, ציבור כה גדול רקד, ובפרט מי שהיה שם למחרת בשקיעת החמה, בהדלקה של "תולדות אהרון", ולא יאומן כי יסופר.

מנחם אליעזר מוזס: אם אני כבר נוגע בנקודה הזאת, צריך לתת את הדעת לכך שציבור של אלפים נמצא באותו מעמד.

מנחם אליעזר מוזס: יש לי אפילו תצלום של האירוע, כדאי לכם לראות.

מנחם אליעזר מוזס: חייבים למצוא פתרון כדי להרחיב את המקום, ויש אפשרות להרחיבו.

מנחם אליעזר מוזס: אם אתם זוכרים, נשארו שם עדיין כמה חזקות של משפחות להקמת אוהלים.

מנחם אליעזר מוזס: אני לא אומר חלילה לזרוק אותם, אבל צריך קצת להרחיב את המקום.

מנחם אליעזר מוזס: הפרט צריך לוותר למען הכלל.

מנחם אליעזר מוזס: זה לא יכול להיות להיפך.

מנחם אליעזר מוזס: לא יכול להיות שהכלל יסבול בגלל הפרט.

מנחם אליעזר מוזס: אתם יודעים לְמה אני מתכוון.

מנחם אליעזר מוזס: זה שטח ההדלקה החדש שריבדו אותו, ובלי עין הרע נמצאים באותו מקום רבבות אנשים ואי אפשר לזוז מכיוון שיש אוהלים קבועים, והם אומרים שיש להם חזקה כבר 70 שנים, ואחד אומר שהסבא שלו הגיע כבר לפני 120 שנים.

מנחם אליעזר מוזס: אבל 60 שנים אני כבר במירון ואני לא מבקש שום חזקה, לא אוהל ולא בוטקה.

מנחם אליעזר מוזס: אני בא להיות עם כולם.

דוד אזולאי: הם קיבלו אישור זמני.

מנחם אליעזר מוזס: צריך לדאוג שיקבלו אישור אבל קצת רחוק יותר, לא במקום הזה.

מנחם אליעזר מוזס: אי אפשר להכניס את הציבור לסד כמו סנדוויץ', זה לא יתכן.

מנחם אליעזר מוזס: מדובר על רבבות אנשים.

מנחם אליעזר מוזס: חבל שאין כאן אפשרות להראות לכם, יש לי צילום של זה.

מנחם אליעזר מוזס: זה נורא.

מנחם אליעזר מוזס: אם אנחנו רוצים להגיע פעם לתכלס במירון, אדוני היושב-ראש, יש פתרון אחד – לנתק את האתר הקדוש מן המושב, ויש דרך לנתקו.

מנחם אליעזר מוזס: אם ניקח 21 מיליון שקלים שצריך להשקיע בתשתיות מים וביוב על מנת שהשירותים לא יקרסו – וזה, נדמה לי, המחדל היחיד שאף אחד לא אשם בו, אי אפשר להאשים אף אחד, כי באים בלי עין הרע 400,000 איש והמושב לא ערוך לזה וגם המועצה לא ערוכה.

מנחם אליעזר מוזס: ביום ראשון אחר-הצהרים הביוב עלה על גדותיו מכל הצדדים.

מנחם אליעזר מוזס: אתם מכירים את הבעיה.

מנחם אליעזר מוזס: כשהוציאו אנשים באלונקות כי חם שם, למרות שהיה מיזוג אוויר אבל הוא היה מיזוג אוויר זמני וגם אחד מן המנועים "הלך לישון" בערב שבת, אבל עשו את כל ההשתדלות.

מנחם אליעזר מוזס: אבל דבר כמו קריסת השירותים הוא הדבר הטבעי ביותר.

מנחם אליעזר מוזס: כדי להשקיע בזה צריך 21 מיליון שקלים.

מנחם אליעזר מוזס: אני מציע, במקום להשקיע 21 מיליון שקלים בשירותים שיקרסו, כאשר המושב לא יכול לשאת את זה, כמו המשל שהרזה לא יכול לסחוב על גבו את השמן, צריך להרחיב את כביש "בורמה ב'", להשקיע בתשתית נורמלית, להקים שירותים למעלה, על-יד בית העלמין, יש שם שטח עבור זה, ולהפריד את האתר מן הכפר.

מנחם אליעזר מוזס: הכפר רק ייהנה מכך שאנשים באים לישון בו, ועד אז אולי יקום כבר בית-המלון.

מנחם אליעזר מוזס: אני רוצה באמת להודות למנכ"ל משרד התיירות ולמר רועי וולר ולשר התיירות בוודאי, שהשקיע את הכוחות כדי להכניס את כל הקומפלקס של מירון לחוזר המנכ"ל לגבי עדיפות לתיירות ומפעל מאושר, כדי שיוכלו לקבל את כל ההטבות אם מישהו ירצה להקים בית-מלון ראוי לשמו במירון.

מנחם אליעזר מוזס: לא ייתכן שבמקום שמבקרים בו 2 מיליון אנשים בשנה לא יהיה בית-מלון ראוי אלא כולם יידחסו בצימרים, ואת המחירים מיותר לציין בפניכם.

דוד אזולאי: תראה מה יהיה שם השבת.

מנחם אליעזר מוזס: אני מגיע כאן לנקודה השנייה, באשר למיזוג האוויר.

מנחם אליעזר מוזס: נאמר לי שמיזוג האוויר בשנה הבאה יהיה בסדר.

מנחם אליעזר מוזס: אנחנו דורשים שמיזוג האוויר יהיה כבר עכשיו.

מנחם אליעזר מוזס: בעוד שבועיים אני אמור לנסוע לשם לשבת עם אלפי חסידי ויז'ניץ, עם הרב הצדיק ישראל הגר, בנו הגדול של האדמו"ר מוויז'ניץ שליט"א.

מנחם אליעזר מוזס: מיזוג האוויר יהיה כבר תקין בעוד שבועיים?

יוסף שווינגר: 99% שכן.

יוסף שווינגר: הבעיה היא לא המיזוג, אלא בעיקר מקום למכונות האדירות.

יוסף שווינגר: זה לא פשוט.

יוסף שווינגר: צריך אישורים לכל דבר.

מנחם אליעזר מוזס: אני מבקש לדבר על נושא נוסף שהיושב-ראש ציין כסעיף ראשון, נושא האח"מים, האדמו"רים והרבנים.

מנחם אליעזר מוזס: אני מציע לא להיזכר בזה ברגע האחרון.

מנחם אליעזר מוזס: צריך כבר עכשיו לקבוע נוהל, כפי שהיועץ המשפטי אמר, ולפי הנוהל נדע לדרג.

מנחם אליעזר מוזס: אני מעריך מאוד את המשטרה.

מנחם אליעזר מוזס: בעת האירוע ניגשתי אל נצ"מ קובי בכר, התיישבתי במטה ואמרנו: אדמו"ר זה, הרב הזה, זה מחכה, זה רוצה להיכנס, והכול פעל כשורה, אבל זה לא מכובד.

מנחם אליעזר מוזס: הרבה יותר מכובד שנדע קודם להיערך לזה.

מנחם אליעזר מוזס: אין שום קושי להיערך לזה.

מנחם אליעזר מוזס: היה כאן מעין מיסוך כאשר ועדת הפנים והגנת הסביבה ביקרה שם.

מנחם אליעזר מוזס: שמעו שלא היו בכלל רשימות וברגע האחרון כן היו רשימות, אבל הרשימות הללו אין בהן שקיפות.

מנחם אליעזר מוזס: עם כל הרצון הטוב של המשטרה, הם לא מכירים עדיין את האדמו"רים ואת הרבנים ואת אנשי הציבור ולא יודעים מי כן ומי לא.

מנחם אליעזר מוזס: למה זה לא יהיה שקוף, בשיא השקיפות?

מנחם אליעזר מוזס: אין לנו שום בעיה להתמודד עם זה.

מנחם אליעזר מוזס: שוב, אני רוצה להודות לכולם.

מנחם אליעזר מוזס: אני רוצה להזכיר לכם שבשנה הבאה ל"ג בעומר יהיה שוב במוצאי שבת ושמעתי שכך יהיה גם בשלוש השנים הבאות.

מנחם אליעזר מוזס: צריך לשנות רק דבר אחד, להרחיב את שטחי הריקודים כדי שהציבור, בעזרת השם, ייסע לשם ויחזור עם הרבה ישועות, שאנחנו זקוקים להן כבר עכשיו.

יואל שדה: צהרים טובים.

יואל שדה: התנועה היא בדרך כלל הנושא המרכזי.

יואל שדה: הסיכומים שלנו נגעו בעיקר בנושא החניונים וכן הטיפול בצירים ושיפורם.

יואל שדה: אני מזכיר שבערך שעתיים מצאת השבת החניונים היו מלאים לחלוטין והיינו צריכים לתמרן בכל הכיוונים – הרחבה, מנהרות הולכי רגל נוספות, כדי להקל בתוך מעגל התנועה.

יואל שדה: בשליטה על התנועה היה שימוש נרחב למדי בסיוע מן האוויר.

יואל שדה: השתמשנו באמצעים שלנו וזה היה נוח.

יואל שדה: זה פחות או יותר.

יואל שדה: אני מנסה לתמצת את הסיכומים.

קובי בכר: אנסה לסכם בקצרה, רק בכותרות, כדי להעמיד בפרופורציה את כל אירוע מירון.

קובי בכר: אני שמח להשתתף כאן בדיון הוועדה.

קובי בכר: זאת לא הפעם הראשונה שאני נמצא כאן, לא השנה הראשונה, ואני רוצה להזכיר לכולנו, כי כולנו כאן ביחד באותו עסק, שאנחנו מתכננים כבר את אירועי ל"ג בעומר במירון בשנה הבאה כדי שהאירוע יעבור היטב.

קובי בכר: אנו נדרשים כל השנה לתכנן ולא רק בחודשים האחרונים שאז מתחיל לחץ של דיונים ומרתונים וכסף ודברים כאלה, אלא צריך להתחיל כבר עכשיו.

קובי בכר: מנכ"ל משרד התיירות כמובן עושה את זה, וזה טוב.

קובי בכר: צריך כבר עכשיו להתחיל לתכנן את אירועי ל"ג בעומר במירון בשנה הבאה ובזאת שאחריה.

קובי בכר: כך נגיע לל"ג בעומר מוכנים טוב יותר.

קובי בכר: טיפלנו בנושא המאובטחים, שהעלינו אותם לאתר וחיפשנו את הדרך הנכונה איך לתמרן בין כולם.

קובי בכר: לא אוכל להגיד שהצלחנו במאה אחוזים, אבל הכיוון היה בסדר.

קובי בכר: אני מתאר לעצמי שבשנה הבאה זה ייראה טוב יותר, עם דרך טובה יותר וזה יקבל ביטוי טוב יותר.

קובי בכר: באשר ל"בורמה א'" ו"בורמה ב'", גם הדרך הראשונה וגם הדרך השנייה, צריך לפתור את הבעיה ולהרחיב את הדרך כדי שתהיה גישה נוחה.

קובי בכר: כשאנו מסתכלים על "בורמה א'" ו"בורמה ב'", מעבר לשימושים המשניים אנו מסתכלים על נושא החירום וחיי אדם.

קובי בכר: אם יסתכלו על זה לאור חירום וחיי אדם, יימצאו הפתרונות הכספיים עבור זה.

מנחם אליעזר מוזס: מה מעכב את "בורמה ב'"?

מנחם אליעזר מוזס: רק הבעיה הכספית?

נועז בר ניר: הבעיה לא כספית כרגע.

נועז בר ניר: לא הספיקו לפני אירועי ל"ג בעומר לסיים את כל הריבוד, אבל עכשיו ישלימו את העבודה.

נועז בר ניר: היתה בעיה של רישוי, והבעיה הוסדרה.

נועז בר ניר: מע"צ תעבוד על הכביש הזה בימים הקרובים.

קובי בכר: בזה אנו סומכים על מנכ"ל משרד התיירות.

קובי בכר: השלב הבא, אחרי הריבוד של "בורמה ב'", צריך להיות חיבור בין "בורמה א'" ו"בורמה ב'", שזה יפתור את הבעיה.

מנחם אליעזר מוזס: זה ינתק את האתר מן המושב.

קובי בכר: בדיוק.

קובי בכר: אם נחבר את שתי הדרכים ניצור מערכת נפרדת של כבישים.

דוד אזולאי: אפשר לנתק את הכבישים למירון מן המושב?

מנחם אליעזר מוזס: כן, באמצעות "בורמה ב'" שמגיע מעל האתר.

יוסף שווינגר: דרך "בורמה ב'" לא קשורה למושב.

יוסף שווינגר: "בורמה א'" נמצאת בתוך שטחי המושב.

יוסף שווינגר: בדקנו את זה סטטוטורית.

יוסף שווינגר: אי אפשר לחבר ביניהן.

קריאה: אם אתה לוקח את הגדר הביטחונית של הישוב, אפשר לחבר ביניהן.

נועז בר ניר: זה מאפשר לא לעבור דרך המושב, אבל זה עדיין לא פתרון רציני, כי "בורמה ב'" עוברת בתוך שמורת טבע ויש לכך מגבלות, ול"בורמה א'" יש את המגבלות שלה.

נועז בר ניר: כרגע זה עדיין לא פתרון.

נועז בר ניר: כדי להתנתק מן המושב נדרש מענה רציני ביותר, עם עלויות גבוהות מאוד.

נועז בר ניר: גם התוכנית הגדולה שלנו, שלא ציינתי כאן, של השקעת 80 מיליון שקל, עדיין לא תענה על הצרכים של ניתוק המושב מן האתר.

קובי בכר: אנחנו מתחמקים מזה או לא מטפלים בזה בכל שנה, אבל צריך להכניס את נושא ועד המושב.

קובי בכר: ועד המושב הוא גורם שאנחנו חייבים להתייחס אליו.

קובי בכר: לטובה או לא לטובה, זה דבר אחר, אבל הוא גורם משמעותי מבחינתנו והוא לא מקבל מידי שנה את הביטוי.

קובי בכר: אנחנו נכנסים לכל מיני ויכוחים וכל מיני דברים שאמורים להיפתר מראש.

קובי בכר: חייבים לא להתעלם מן החלק הזה, כי הוא גורם משפיע.

קובי בכר: הוא נמצא בשטח והוא אחד הגורמים שאנו חייבים להתייחס אליהם.

קובי בכר: אני לא מנסה להביע דעה, אם זה לחיוב או לשלילה, אבל זה גורם שאנחנו חייבים לטפל בו.

יוסף שווינגר: אדוני היושב-ראש, ברשותך, יש לי תשובה.

יוסף שווינגר: נחתם איתם חוזה לשנים הבאות.

יוסף שווינגר: אם בכל שנה היינו צריכים להיפגש מחדש עם ועד המושב – ואני מקבל את ההערה של נצ"מ קובי בכר – השנה חתמנו איתם על חוזה.

דוד אזולאי: מי זה "חתמנו"?

יוסף שווינגר: "המקומות הקדושים", מע"צ וועדת החמישה חתמו חוזה עם ועד מושב מירון.

יוסף שווינגר: נחתם חוזה משפטי שמחייב לאורך כל השנים הבאות, על מנת להימנע מן ההערות, הנכונות אגב, של נצ"מ קובי בכר.

דוד אזולאי: מה מחייב ההסכם הזה?

יוסף שווינגר: ההסכם הזה קובע שאם בכל שנה ועד מושב מירון מגיע עם סל קניות ודרישות שונות – אני לא מגדיר את זה שונות ומשונות – השנה קבענו את הפרמטרים, את הקריטריונים.

יוסף שווינגר: חתמו על זה כל הגורמים וזה יהיה האורים ותומים שלנו לאורך כל השנים הבאות.

יוסף שווינגר: זה נעשה על מנת להימנע בדיוק מן ההערה הזאת.

יוסף שווינגר: אני כבר אומר שהפתרון הושג.

דוד אזולאי: בעצם זה פותר את הבעיה של הצורך בהתנתקות של המושב מן האתר.

דוד אזולאי: אם יש הסכם והוא מקובל, זה פתרון.

יוסף שווינגר: אשמח אם כך יהיה.

יוסף שווינגר: אסור לשכוח שעשרות אלפים, אם לא מאות אלפים, עוברים בתוך המושב.

דוד אזולאי: המועצה האזורית שותפה להסכם הזה?

עמית סופר: בדיוק תהיתי על כך.

דוד אזולאי: אני יודע שבטנך מלאה בעניין הזה.

דוד אזולאי: מייד אתן לך להתייחס לנושא.

קובי בכר: הנושא הבא הוא מגרשי החניה החיצוניים.

קובי בכר: הם צריכים להיות כבר מסודרים.

קובי בכר: אנחנו הולכים לפתרון רב-שנתי.

קובי בכר: גם המגרשים החיצוניים צריכים להיות מוסדרים ומוכנים לקלוט את הבאים, ולא בכל שנה להתחיל בהכשרת שטחים.

קובי בכר: זה בזבוז של כסף.

קובי בכר: הם יגידו שבכל שנה משקיעים כסף בדברים שפעם אחת ולתמיד צריך לסיים.

יהודה אלבז: צריך לשים דגש על הכניסה לעין עוזים שהשנה יצרה בלגן.

יהודה אלבז: אם גם בשנה הבאה ל"ג בעומר יהיה במוצאי שבת, בזמן קצר מאוד יהיה לחץ בכניסה לעין עוזים שתוקע את כל התנועה מצפת.

יהודה אלבז: חייבים לשפר את הכניסה לעין עוזים על מנת לאפשר לתחבורה לזרום.

דוד אזולאי: אדוני, תאפשר לו לסיים ואני אתן לך רשות דיבור בהמשך.

קובי בכר: אני מזכיר, בחניונים בחלק מן הזמן היתה תפוסה של 100%.

קובי בכר: אסור לנו להגיע לזה אף פעם.

קובי בכר: תמיד צריך להגיע לתפוסה של כמעט 100%, ואם הגענו לאחר כמה שעות ל-100%, מבחינתנו אנחנו צריכים כבר לחפש את המגרשים הבאים.

קובי בכר: הם יהיו כמובן מוסדרים וטובים כדי לקלוט את האנשים.

קובי בכר: ניסינו לשמור, כמו בכל שנה, על השבת והצלחנו בכך יחסית בצורה טובה מאוד.

קובי בכר: לא שמענו הרבה הערות על כך.

דני סיידא: למעט הגרר שפעל בשבת.

אורי מקלב: זה דווקא רשום אצלי כהערה.

אורי מקלב: זה הדבר הראשון שאני רוצה לדבר עליו.

דוד אזולאי: רבותי, זאת התחושה שלו.

דוד אזולאי: מייד תוכלו גם אתם לדבר.

דוד אזולאי: בבקשה.

קובי בכר: גם לגבי זה ניסינו.

קובי בכר: שיפורים שלנו לפעמים הבאות הם, ראשית, מצלמות האבטחה שצריך להמשיך ולהשקיע בהן, גם באתר וגם בחניונים.

קובי בכר: זה מאפשר לנו שליטה מלאה.

קובי בכר: מי שהיה בחפ"קים שלנו, כמו למשל חבר הכנסת מוזס, ראה איך אנו שולטים בכל האירוע ויכולים לקבל החלטות נכונות, גם לגבי מגרשי החניה וגם לגבי דברים אחרים, באמצעות המצלמות.

קובי בכר: זה היה בסדר, וצריך להמשיך לשפר את זה.

מנחם אליעזר מוזס: לא רק בסדר אלא למעלה מן המשוער.

קובי בכר: אני מזכיר לכולם את הוויכוח השנתי הרגיל, עדיין לא נפתרה השאלה מי הוא מנהל האירוע.

קובי בכר: על אף שנתקבלה החלטת ממשלה שמחייבת לקבוע מנהל לאירוע, עד היום זה לא נעשה.

קובי בכר: יהיו די דיונים עד השנה הבאה כדי לקדם את הנושא הזה.

דוד אזולאי: לְמה אדוני מתכוון כשהוא מדבר על מנהל האירוע?

קובי בכר: צריך להיות אדם שייקח את האירוע הזה על עצמו.

קובי בכר: זה יפתור לכולנו את בעיית הסמכויות.

דוד אזולאי: אתה רוצה לשחרר את הממשלה מאחריותה?

קובי בכר: כך הוגדר בישיבת הממשלה.

קובי בכר: לא אני הגדרתי את זה.

יוסף שווינגר: זאת היתה הצעה של המשטרה.

דוד אזולאי: אני רוצה להבין.

דוד אזולאי: כאשר אדוני מדבר על מנהל אירוע, אתה מתכוון לשחרר את המשטרה מתפקידה?

קובי בכר: לא, חס וחלילה.

קובי בכר: מנהל אירוע הוא אדם שאחראי על האירוע.

קובי בכר: הוא מארגן את כל הנושאים תחת שליטתו.

קובי בכר: אני לא בורח מאחריותנו.

קובי בכר: אנו נמצאים שם כי אנו אחראים על האבטחה ועל הסדר בכל מקרה.

קובי בכר: סתם כדוגמה קטנה, אם ניקח את נושא האח"מים, אם היה מנהל אירוע הוא היה פותר את הבעיה כי הוא היה קובע מי יעלה ומי לא יעלה, כמו בכל אירוע.

קובי בכר: הרי בכל אירוע יש מנהל אירוע.

יוסף שווינגר: אני קבעתי מי יעלה ומי לא יעלה, אבל לא הקשיבו לי.

יוסף שווינגר: לא משנה.

קובי בכר: בכל מקרה, לא אני ולא "המקומות הקדושים" מחליטים.

קובי בכר: זאת החלטת ממשלה שצריך לקיים אותה.

מנחם אליעזר מוזס: אתם שואלים מי האחראי.

דוד אזולאי: מנהל מחלקת "המקומות הקדושים" בחסות משרד התיירות – זה לא הגורם שאחראי על האירוע?

קובי בכר: הוא עדיין לא מוגדר כמנהל האירוע.

נועז בר ניר: זה ויכוח אידיאולוגי משפטי.

נועז בר ניר: אף אחד כאן לא שָֹש להיות מנהל אירוע.

נועז בר ניר: בהגדרה "מנהל אירוע" הוא מתכוון – כמה זמרים מחוץ-לארץ ביטלו את הופעותיהם אז אולי מר שוקי וייס התפנה ויוכל לנהל את האירוע.

נועז בר ניר: אני צוחק.

נועז בר ניר: הרעיון הוא שגורם כלשהו ייקח על עצמו את האחריות הכוללת לכול, ויש לזה גם משמעויות תקציביות.

מנחם אליעזר מוזס: הכוונה להפקה של האירוע?

נועז בר ניר: מנהל האירוע לוקח על עצמו את הפקת האירוע כולו.

נועז בר ניר: הרעיון מאחורי זה, שיהיה גורם אחד שיממן אותו וישלם את כל ההוצאות, כולל למשטרה ולגורמים האחרים.

נועז בר ניר: משרד התיירות סבור שהסטטוס קוו הקיים טוב דיו ונכון דיו.

מנחם אליעזר מוזס: אולי כאשר אסיים את תפקידי בכנסת אלך לשם …

קובי בכר: הדבר האחרון, לפני הברכות, כאשר עולים היום למירון מתחילים להרגיש את השיפור בתשתיות.

קובי בכר: אשתמש במילים של חברי הכנסת מן הישיבות הקודמות, שבעבר זה היה נראה כמו מקום שלא ראוי להיות בו אבל מתחיל לאט-לאט להיראות כפי שצריך להיראות.

קובי בכר: זה הודות לכל האנשים שעוסקים בתשתיות והופכים את המקום הזה לראוי – כמובן יושב ראש הוועדה, מנכ"ל משרד התיירות, ראש המועצה האזורית מרום הגליל, "המקומות הקדושים", לא נשכח את "מגן דוד אדום" שעשה עבודה טובה מאוד, החברה הלאומית לדרכים שהעברנו אליה אדם שלנו וזכינו לתוצאות טובות, צריך להודות לו גם, וכמובן כל חברי הכנסת שעזרו לנו להעביר את האירוע הזה בשלום.

קובי בכר: תודה.

דוד אזולאי: תודה רבה.

דוד אזולאי: אני מבקש להעיר הערה אחת.

דוד אזולאי: היות ובשנה הבאה, בעזרת השם, ל"ג בעומר יחול שוב במוצאי שבת, השנה בהיערכות ביום שישי, מתברר שלמשטרה לא היה כנראה צפי למספר האנשים שהיו אמורים להגיע למקום כבר ביום שישי.

דוד אזולאי: אני יודע על אנשים רבים שהיו תקועים בכבישים ממש עד סמוך לכניסת השבת.

דוד אזולאי: כאן נפלה איזו תקלה בין המושב, שהיה אמור להעביר רשימות, ובין המשטרה.

דוד אזולאי: העבירו רשימות חלקיות וכתוצאה מכך אנשים ששילמו ממיטב כספם כדי להגיע לצימרים במושב מירון, לצערי הרב חלקם אפילו לא הצליחו להגיע כי המשטרה, ובצדק, עבדה לפי רשימות.

דוד אזולאי: חלק מן האנשים הגיעו למחסום אחד, שלחו אותם למחסום השני וגם שם לא אפשרו להם לעבור.

דוד אזולאי: כתוצאה מכך האנשים האלה נאלצו ללכת ברגל למרות שהם רכשו מקום בצימר במיטב כספם.

דוד אזולאי: זה אחד הלקחים שצריך להפיק וללמוד מהם לקראת השנה הבאה.

אורי מקלב: תודה רבה, אדוני היושב-ראש.

אורי מקלב: אנשים דיברו והקיפו את הנושאים, אבל אני רוצה בכל אופן לפתוח בכמה מילות ברכה.

אורי מקלב: זאת ישיבת סיכום.

אורי מקלב: קודם כול, אדוני היושב-ראש, לא בגלל שפותחים ב"כבוד היושב-ראש" אלא בגלל הדברים שאתה פועל במשך השנים האחרונות בנושא מירון.

אורי מקלב: השנה קיימת ישיבה של ועדת הפנים והגנת הסביבה במירון, בשנה שעברה קיימת שם ישיבה, ולדעת חלק מן הפוסקים זה כבר חזקה.

אורי מקלב: אני בטוח שאם גם קיימנו את הישיבה הזאת – זה כבר מסורת.

אורי מקלב: הישיבות הללו מוסיפות הרבה בהיערכות, במוכנות, במוטיבציה של האנשים.

אורי מקלב: גם זה תרם להצלחה של האירוע, שלפי כל קנה מידה, בפרט שהאירוע התקיים במוצאי שבת, האירוע עבר בהצלחה ובשלום.

אורי מקלב: היו הרבה שותפים.

אורי מקלב: משרד התיירות הוא כמובן השותף הבכיר.

אורי מקלב: אני רוצה להדגיש גם את שר התיירות שמעורב בזה באופן אישי.

אורי מקלב: לעתים המשרד עובד ללא מעורבות של השר, אבל במקרה הזה גם השר מעורב אישית ובכל הזדמנות הוא מדבר על כך.

אורי מקלב: רואים שזה מוטבע אצלו ושהוא רואה חשיבות רבה מאוד לאירוע; משרד התחבורה – ידוע שחלק גדול מן האירוע הזה נוגע לתחבורה, ההגעה למקום בזמן קצר בתשתיות שלא אמורות להחזיק קהל כה גדול; אין ספק שלמועצה האזורית יש חלק גדול; המשטרה על כל ענפיה, גם משטרת התנועה, גם מחוז הצפון, כולל הממ"ז קורן ונצ"מ קובי בכר וכולם שתורמים רבות ומתמסרים לעבודתם; גם "מגן דוד אדום" ו"איחוד הצלה" – המאמצים שנעשו כדי להסדיר את העניין הזה הם חלק מן ההיערכות, וקיבלנו סיכום וראיתי שנעשתה הרבה פעילות סביב ההצלה; ארגוני החסד שפעלו באתר, אי אפשר להעביר כזה אירוע בלעדיהם וחשוב לתת להם לפעול; והמחותנים המרכזיים – "המרכז לפיתוח המקומות הקדושים", שאני משאיר אותו כאחרון חביב, שנמצא בקדמת הבמה והוא הכתובת לכל הדברים.

אורי מקלב: גם אם אנחנו יודעים שהאחריות מתחלקת ויש עוד גורמים שפועלים, אבל מבחינת האנשים מי שצריך לעמוד בכל המטלות, לשמוע את כל התלונות ומי שנמצא במתח הגדול ונושא באחריות הגדולה הוא "המרכז לפיתוח המקומות הקדושים".

אורי מקלב: לפני שעות לא רבות חזרתי ממירון.

אורי מקלב: יצאתי אתמול בערב לצפון הארץ.

אורי מקלב: היו לי שתי הפתעות: הפתעה אחת, שהכרתי את החתן שלך באירוע בחיפה, ומשם כבר נסעתי למירון.

מנחם אליעזר מוזס: כשרק יוצאים מירושלים לקסטל, כבר ממשיכים למירון …

אורי מקלב: אני מספר על כך כדי להראות היכן ממוקמת אצלנו מירון, לא רק אצלי אלא אצל רבים אחרים.

אורי מקלב: ולא רק זו, אף זו, אשתי ובתי הצטרפו אליי לנסיעה לחיפה מכיוון שהיה סיכוי שאם לא נתעכב זמן רב בחיפה נגיע למירון.

אורי מקלב: על אף שלבתי יש מבחנים, הן נסעו אתי במטרה להגיע למירון.

אורי מקלב: מה שמושקע במירון, מורגש ונראה.

אורי מקלב: זה משהו אחר.

אורי מקלב: ראינו כבר בערב ל"ג בעומר, אבל עכשיו כבר כאילו ביום רגיל.

אורי מקלב: זה שונה מאוד לעומת איך שזה נראה בעבר.

אורי מקלב: נכון שבחוץ עדיין יש קצת אווירה של שוק ולא הכי נעים לראות.

אורי מקלב: לפעמים כשיש פרופורציה, זה מבליט.

אורי מקלב: כשאתה רואה שבפנים כל-כך יפה - - -

יוסף שווינגר: נמצאים כאן אנשי המועצה ותוכלו לשמוע התייחסויות.

אורי מקלב: בוודאי יש עוד אנשים, כמו חבר הכנסת הרב מוזס עמיתי שמשקיע הרבה ומחדיר לנו את מירון, ביחד עם העיתונאים שמלווים אותנו, ובמקרה הזה אני מחמיא להם מכיוון שהם מעלים את מירון על סדר היום וגם כשנעשים דברים טובים הם מעבירים את זה לציבור, ולציבור חשוב לשמוע.

אורי מקלב: בכל אופן אנחנו מדברים גם על הפקת לקחים.

אורי מקלב: כשאנחנו נפגשים כאן, זה הלקח הכי חשוב, שעלינו להמשיך להיפגש מוקדם יותר לפני האירוע.

אורי מקלב: באשר לשבת – אין ספק שהיה שינוי.

אורי מקלב: אני יודע שלקחתם לתשומת לבכם, אבל בכל אופן, יש עדיין מה לשפר בנושא הזה.

אורי מקלב: אני מבקש לומר לחיוב, המשטרה שמרכזת את כוחות הביטחון אולי תוכל להודיע באיזו שעה היא צריכה לפעול מבלי שתצטרך להביא כוחות בשבת כדי שהאירועים יתחילו בזמן.

אורי מקלב: במיוחד שגם בשנה הבאה ובעוד שנתיים ל"ג בעומר יהיה במוצאי שבת.

אורי מקלב: אני משוכנע שציבור גדול מאוד יסכים לעכב את הגעתו למירון אם בזכות זה יימנע חילול שבת של כוחות הביטחון.

אורי מקלב: אנשים היום מודעים יותר ויותר לכך שההגעה שלהם בשעה מוקדמת יחסית גורמת לכך שכוחות הביטחון צריכים אף הם להגיע מוקדם.

אורי מקלב: במקום שרוצים רק התעלוּת של קדושה ומנגד את שמירת השבת – צריך לחשוב על כך.

אורי מקלב: צריך למסד את כניסת הרבנים.

אורי מקלב: ההסדרים עם מושב מירון – שמעתי שזה נעשה, אבל אלה הסדרים שגרמו להרבה סחבת עד לרגע האחרון.

אורי מקלב: ההתנהלות היתה מבישה וזה גרם בעבר לליקויים שפגמו בהצלחת האירוע.

אורי מקלב: אינני יודע מה החוזה שנחתם, אבל צריך לעשות הרבה מעבר לכך.

אורי מקלב: חבר הכנסת הרב מוזס הזכיר את זה, אדוני היושב-ראש אמר את זה.

אורי מקלב: צריך שתהיה הפרדה בין הקבר ובין המושב, כמקום השני המתוּיָר בארץ מבחינת מספר המבקרים במשך כל השנה.

אורי מקלב: אנשי המושב מירון לא יפסידו מן העניין הזה.

אורי מקלב: לא הרבה מושבים זכו לעבור הסבה מגידול תרנגולות בלולים למלונאות.

אורי מקלב: בסך הכול נכון שיש גם דברים שצריך לתת עליהם את הדעת.

אורי מקלב: מי שמתארח במושב ורוצה לשהות בו – שם צריך לקבוע הסדרים.

אורי מקלב: אבל אנשים שבאים לקבר לא צריכים להיתקל בכל אותם חישוקים.

אורי מקלב: הזכרתם נכון, במשך כמה שעות החניונים היו מלאים.

אורי מקלב: אי אפשר להתעלם מכך.

אורי מקלב: בפעם הבאה אנחנו לא יודעים איך יהיה.

אורי מקלב: צריך להיערך לזה ולחשוב על הרחבת החניונים והגדלתם בזמן מוקדם יותר.

אורי מקלב: והדבר האחרון, עשיתם פעולה מיוחדת של כניסת כוחות משטרה אל תוך אתר הקבר, אבל מצד שני היו גם תלונות – ואולי הן מזעריות – על שימוש בכוח.

אורי מקלב: עושים מאמץ גדול ורוצים להגיע לפתרונות, אבל כשיש משהו בשוליים לפעמים הוא מעיב על הכול.

אורי מקלב: צריך לקחת את זה לתשומת הלב.

אורי מקלב: אני רוצה, לסיכום, לומר שאל לנו להיכנס לשאננות.

אורי מקלב: צריך להמשיך להפיק לקחים.

אורי מקלב: אנחנו מעריכים מאוד את מה שנעשה, ואנו תקווה שימשיך גם להיעשות.

אורי מקלב: אני מתנצל שאני צריך לעזוב כעת כדי לנהל ישיבת ועדה.

אורי מקלב: העזיבה שלי נעשית מתוך התנצלות מלאה, לא חס וחלילה כי אין ברצוני לשמוע את דברי האנשים.

אורי מקלב: אקרא את הפרוטוקול.

דוד אזולאי: תודה רבה.

דוד אזולאי: רשות הדיבור לראש המועצה האזורית מרום הגליל, בבקשה.

עמית סופר: אדוני היושב-ראש, כולם כאן פתחו בברכות וגם אני אפתח בברכות.

עמית סופר: אין ספק שהאירוע השנה היה הצלחה כבירה, אפילו מעל למצופה.

עמית סופר: הוא היה טוב בהרבה מן האירוע בשנה הקודמת.

עמית סופר: זה נבע משיתוף של כל הגורמים: משרד התיירות שהקצה את המשאבים הנכונים, משרד התחבורה וגורמי המשטרה.

עמית סופר: בצד ההצלחה הזאת, על הרשות המקומית נפלה מעמסה לא מבוטלת.

עמית סופר: מנכ"ל משרד התיירות הזכיר כאן את הלולים, אבל לפני הלולים היה התפקוד של מערכת הביוב.

עמית סופר: בצהרי היום מערכת הביוב קרסה והביוב עלה על גדותיו.

עמית סופר: זה החל כבר בשבת, אבל ביום האירוע נאלצנו להחליף סטטורים בעלוּת של מאות אלפי שקלים.

עמית סופר: במט"ש, קיבלתי מכתב התרעה ממשרד הבריאות לפני כתב אישום על הצורך בשיפור של איכויות המים, BOD ו-TSS, כתוצאה ממאסה אדירה של מבקרים שמגיעים.

עמית סופר: נכון ש"המקומות הקדושים" ומשרד התיירות עושים עבודה נפלאה במתחם, אך יחד עם זה כל דרכי הגישה נמצאות באחריות הרשות המקומית.

עמית סופר: זה מתחיל מפינוי האשפה וממשיך בביוב, בגינון ובתאורה.

עמית סופר: התאורה נפלה שם בשל קצרים, בשל אנשים שהתחברו בצורה פירטית לעמודי חשמל.

עמית סופר: דיברתי גם עם מר ישראל דרעי והוא אמר לי שהרשות המקומית צריכה לתת לכך מענה.

עמית סופר: יש כאן דברים, אין מה לעשות, שבסופו של יום נופלים על כתפי המועצה האזורית שמחזיקה את המקום.

עמית סופר: המועצה האזורית, לצערי, עד לרגע זה לא מתוקצבת ולו בשקל אחד בכל הקשור לקבר הרשב"י, אם בשל אירוע ל"ג בעומר ואם בכלל באופן שוטף במהלך כל השנה.

עמית סופר: כפי שהוזכר כאן, במהלך כל השנה כמעט - - -

דוד אזולאי: מי שרוצה, שיילך בשבת הקרובה לראות מה קורה שם.

עמית סופר: גם בשבת הקרובה וגם בין הזמנים, בתקופות של ימי הגבלה.

עמית סופר: בסיכומו של יום, גם לאחר אירועי ל"ג בעומר נפל על כתפי כל עובדי המועצה האזורית, כולם היו מרותקים לטובת הטיפול בנזקים כתוצאה מן האירועים.

עמית סופר: זה לא רק הישוב מירון, צריך לומר, אלא כל הישובים עוטפי קבר הרשב"י – אור גנוז, ספסופה.

עמית סופר: הציבור שמתארח מגיע בדרך כלל לגנים ומצטברים אשפה ולכלוך.

עמית סופר: אף אחד לא מתייחס לכך ולא מסייע לרשות המקומית.

עמית סופר: אני מעלה את זה מעל כל במה אפשרית וכל פעם אני מגלה שיש את "המקומות הקדושים".

עמית סופר: נכון, "המקומות הקדושים" עושים כאן עבודה נפלאה, הם פותרים בעיות במתחם הרשב"י, אבל כל הדרכים נמצאות באחריותנו.

עמית סופר: דיברו כאן על חוזה שנחתם עם ועד המושב.

עמית סופר: עם כל הכבוד לוועד מושב מירון, יש כאן רשות מוניציפלית שהסכם כזה צריך לבוא לידיעתה, כי בסופו של יום הוועד המקומי יונק את סמכותו מן הרשות המקומית.

עמית סופר: חבל שזה לא הובא לידיעתנו.

עמית סופר: אבל זה אחד מן הדברים שצריך לתת להם התייחסות אחת ולתמיד.

עמית סופר: דיברו כאן על חילולי שבת.

עמית סופר: המשטרה עשתה כאן עבודה נפלאה, ויחד עם זה, צריך לראות איך ניתן להקל על תושבי האזור, להנחות את השוטרים.

עמית סופר: מגיעים שוטרים מכל רחבי הארץ ולא כולם מקבלים את כל ההנחיות.

עמית סופר: אנשים מגיעים עם תעודת זהות, רוצים להיכנס לישוב ולא מאפשרים להם.

עמית סופר: היו אנשים שהתקשרו אליי במהלך היום.

עמית סופר: צריך לראות איך אפשר לתת הנחיות ברורות יותר לשוטרים בשטח.

עמית סופר: באשר לחילול שבת, אפשר היה אולי לנסות להימנע מנסיעת הגרר.

עמית סופר: הייתי שם במהלך השבת, נעתי על הציר.

עמית סופר: היתה שם תנועה של גרר.

עמית סופר: אני מבין שניסו לפנות את הנתיב, אבל אולי אפשר היה להימנע מן המהלך הזה במרוצת השבת.

עמית סופר: אנשים למחרת חיפשו את הרכבים שלהם.

עמית סופר: בגלל לחץ התנועה אנשים הניחו את רכביהם בכל מיני מקומות, אבל עדיין אפשר היה לנסות לשמור על יותר סדר.

עמית סופר: אנשים חיפשו את רכביהם ונוצר בלגן, שהתנקז אלינו, לרשות המקומית, למוקד, והיינו צריכים לתת תשובות.

עמית סופר: דיברו כאן על מוצאי שבת, ואני מבין שאירועי ל"ג בעומר אמורים להיות במוצאי שבת גם בשנים הקרובות.

עמית סופר: יש מקום אולי להקדיש מחשבה לשעת הדלקת המדורות.

עמית סופר: היתה כאן בעיה.

עמית סופר: היה שם הרב הראשי וכל הפמליה סביבו והם נבלמו בשל הלחץ שהיה שם.

עמית סופר: יש מקום לשקול לנסות להעביר את הדלקת המדורות לשעה מאוחרת יותר כדי למנוע חילול שבת.

דוד אזולאי: אולי לא לדחות את זה לשעה מאוחרת יותר אלא ליום המחרת.

דוד אזולאי: זה יכול לתת מענה.

דוד אזולאי: אני יודע שחלק מן הציבור רצה להגיע להדלקה אבל בגלל הלחץ הרב שהיה צפוי אנשים רבים לא הגיעו.

עמית סופר: הלחץ היה גם בשבת עצמה.

עמית סופר: היתה תנועה כבירה של רכבים גם בישוב מירון, וייתכן שזה קצת שחרר את הלחץ.

עמית סופר: ולבסוף, אינני יודע אם הרב שווינגר העלה את זה, באשר להפקעות של השטחים עבור החניונים.

עמית סופר: אני יודע שזה מתחיל להתבצע.

עמית סופר: צריך לראות לקראת מה אנחנו הולכים, לשמוע את ההתייחסות הרלוונטית, כי יש כאן צורך בהפקעות ובפיצויים, יש כאן גורמים פרטיים שמחזיקים באדמות, חלקם תושבי המקום.

עמית סופר: צריך לעשות את זה בשיתוף עם הרשות המקומית, כי גם תשלומי הפיצויים בסוף רובצים על הוועדה המקומית.

עמית סופר: יש גם אדמות מינהל, אבל בסופו של יום חלק מזה מגיע גם לוועדה המקומית.

עמית סופר: לפני שמבצעים את ההפקעות – ואני יודע שהולכים לבצע הפקעות – צריך לראות איך כל הגורמים הרלוונטיים יהיו מעורבים בכך, כי יש כאן גם אנשים שמחזיקים באופן פרטי בקרקעות.

עמית סופר: אני חוזר לְמה שאמרתי בפתח דבריי.

עמית סופר: היתה כאן הצלחה אדירה של האירוע.

עמית סופר: אני מקווה שכך יהיה גם בשנה הבאה.

עמית סופר: אבל צריך לתת את הדעת לכל מה שקשור לרשות המקומית.

עמית סופר: במעמד הזה לא ארחיב על כל היריעה.

עמית סופר: שטחתי את זה גם במכתב שהפניתי ליושב-ראש הוועדה ולכל חברי הוועדה, כדי לא לגזול כאן מזמנם של החברים היקרים, אבל צריך לדעת מה עושים עם כל העול שמוטל על הרשות המקומית.

דוד אזולאי: תודה.

דוד אזולאי: אדוני נציג משרד התחבורה, בבקשה.

יהודה אלבז: בשנתיים האחרונות חלק גדול מן ההצלחה נבע מכך שהצלחנו להפעיל "שאטלים" בצורה טובה ובחינם.

יהודה אלבז: המעבר להסעות חינם פתר בעיות רבות מאוד.

יהודה אלבז: אני מקווה שבשנים הבאות משרד האוצר לא יברח לנו שוב, כי השנה הצלחנו להסדיר את זה רק בדקה התשעים.

יהודה אלבז: אני מזכיר לכולם שזה לא מובטח לעולם, אלא כל פעם אנחנו מקבלים על כך אישור פרטני ממשרד האוצר.

יהודה אלבז: כדאי לשים לכך לב.

יהודה אלבז: ההערה השנייה נובעת בעיקר מן העובדה שהאירוע חל במוצאי שבת והמון אנשים, יותר מאשר כרגיל, עוברים את השבת בצפת ונוסעים באוטובוסים מצפת למירון לקראת האירוע, לקראת ההדלקה.

יהודה אלבז: זה יוצר לחץ מיוחד בתנועה מצפת למירון.

יהודה אלבז: האוטובוסים נתקלים ברכבים הפרטיים בכניסה לחניון ולא מצליחים לעבור.

יהודה אלבז: אנשים לא הצליחו להגיע להדלקה, פשוט נשארו בצפת.

יהודה אלבז: אנשים ששכרו מבעוד מועד חדר מלון בצפת, לנו בצפת כדי להגיע בזמן לאירוע ולא יכלו להגיע בגלל אנשים שבאו מבחוץ עם רכבם הפרטי.

יהודה אלבז: צריך לתת על כך את הדעת ולאפשר תנועה חופשית של אוטובוסים בציר, דווקא של אוטובוסים, ולתכנן אחרת את הכניסה לחניון על מנת שלא תהיה הפרעה לתנועה בציר.

יהודה אלבז: חבל, אנשים רבים עושים את השבת בצפת על מנת להגיע בזמן לאירוע, אז צריך לאפשר להם להגיע בזמן לאירוע ולא לתת עדיפות למי שבאים מבחוץ.

מנחם אליעזר מוזס: יש לי שאלה לנצ"מ קובי בכר.

מנחם אליעזר מוזס: אתה זוכר, השר לביטחון הפנים התחייב מעל במת הכנסת ואחר-כך בישיבה שנערכה במשרדו לפני 4 חודשים, שתוך חודשיים תהיה נקודת משטרה קבועה במירון, עם שני שוטרים ועוד שישה ברזרבה, כפי שיש היום בגוש חלב.

מנחם אליעזר מוזס: אתה יכול לומר לנו דבר מה על כך?

מנחם אליעזר מוזס: אני רוצה לספר לכם – אהיה גם השבת במירון וגם בעוד שבועיים, והייתי שם גם לפני שבועיים.

מנחם אליעזר מוזס: אני פוגש שם במוצאי שבת ילדים פרחחים מיידים אבנים במנורות החדשות שהוצבו בחניון, עורכים ביניהם תחרות מי יודע להרוס יותר מנורות.

מנחם אליעזר מוזס: אם אין משטרה במקום, אם אין פחד מנוכחות השוטרים אז "איש את רעהו חיים בלעו", כך אומרת המשוואה.

מנחם אליעזר מוזס: "הווי מתפלל בשלומה של מלכות, שאלמלא מוראה – איש את רעהו חיים בלעו".

מנחם אליעזר מוזס: משקיעים כל-כך הרבה כסף אבל ללא המשטרה לא יכולים לעמוד ולשמור על הסדר.

מנחם אליעזר מוזס: מה בנוגע לנקודת משטרה קבועה?

דוד אזולאי: אני רוצה להוסיף, אנשי המשטרה בוודאי מכירים את זה היטב.

דוד אזולאי: האירוע שאנו בדרך כלל דנים בו ושתופס את הכותרות הוא בעיקר ל"ג בעומר, אבל אתם מוזמנים לראות מה קורה שם ב-ז' באדר, בערבי ראש חודש.

דוד אזולאי: בשבת הקרובה, כאשר ראש חודש חל בשבת, אני מעריך שיהיו שם המונים.

דוד אזולאי: במקרים כאלה, לצערי הרב, אין נוכחות של המשטרה, או שיש רק סדרן או שוטר שבקושי מחזיק מעמד, וכתוצאה מכך "איש הישר בעיניו יעשה".

דוד אזולאי: זה לא קשור לאירועי ל"ג בעומר במירון, אבל זה אחד הדברים שהמשטרה צריכה לקחת בחשבון.

דוד אזולאי: באותם ימים מיוחדים, כאשר יש תנועה המונית למירון, מן הראוי, גם אם אין נקודת משטרה במקום לפחות שתהיה היערכות גדולה יותר של המשטרה.

דוד אזולאי: לא מזמן ביקרתי שם וכל האנשים עלו למעלה, ולמעלה כבר לא היה מי שיווסת את התנועה ולכן אנשים נתקעו כבר למטה.

דוד אזולאי: גם מי שרצה לעלות ברגל כבר לא יכל לעשות כן כי לא היה לו לאן לזוז עם רכבו.

דוד אזולאי: אני פונה בעניין הזה למחוז של המשטרה ומבקש שהנושא הזה ייבדק, שיינתן מענה הולם במשך כל אותם ימים שמתקיימים בהם אירועים במירון.

דני סיידא: יש עוד נושא אחד או שניים שלא הספקתי להתייחס אליהם.

דני סיידא: אני מבקש להשלים את דבריו של ראש המועצה האזורית.

דני סיידא: ראשית, באשר לבית המטבחיים.

דני סיידא: הוצאנו אותו ממרכז החגיגות כדי שיהיה מרווח לחוגגים.

דני סיידא: קיבלו שם חצי דונם או דונם נוספים ועברנו למקום מרוחק.

דני סיידא: אנחנו פשוט לא מצליחים לשחוט כי לא הצליחו לשנע את בעלי-החיים.

דני סיידא: השנה ניסינו לעשות את זה בטרקטורונים שיוכלו להשתלב בתנועה גם כשנתיב חסום.

דני סיידא: אפשרו את זה לעתים רחוקות, שחטו כך כמה בעלי-חיים ואחר-כך חזרה להיות שחיטה שחורה, וחבל.

דני סיידא: חייבים לנסות להסדיר את זה בצורה נאותה, כי כל העניין מתפספס.

דני סיידא: אם עוד שנה אחת זה יתפספס אנחנו נבטל בכלל את השחיטה.

דני סיידא: זה מחייב השקעה כספית גדולה ומיותרת שבסופו של דבר לא יוצאת לפועל.

דני סיידא: זה נושא שאני מבקש מאוד שייתנו עליו את הדעת, המשטרה וכל יתר הגורמים.

דני סיידא: דבר שני, אני מבקש להגיד למנכ"ל כיושב-ראש ועד הישוב אור גנוז ולא כראש המועצה הדתית, גם אנחנו מתעתדים לבנות בית-מלון בישוב אור גנוז.

דני סיידא: קיבלנו הכרה כישוב תיירותי.

דני סיידא: בית-המלון שלנו צריך להיות ליד חניון ספסופה, בתוך היער.

דני סיידא: אם תעזרו לנו לקבל רכבל נפתור לכם את כל הבעיה של האח"מים.

דני סיידא: ניתן לכם להשתמש בזה בל"ג בעומר בכל החגיגות.

מנחם אליעזר מוזס: כמו רכבת למירון ...

דני סיידא: זה לא בשמיים.

דני סיידא: זה אמיתי.

דוד אזולאי: אני מבקש לסכם את הדיון.

דוד אזולאי: אני רוצה להודות לכל מי שהשתתף אתנו בדיון.

דוד אזולאי: התודה והברכה לכל מי שעסקו במלאכה וניצחו על המלאכה של אירוע ל"ג בעומר במירון – משרד התיירות, המשטרה, "המרכז למקומות הקדושים", סגן שר האוצר, המועצה האזורית מרום הגליל, משרד התחבורה, "מגן דוד אדום", "איחוד הצלה".

דוד אזולאי: כל אחד תרם ועשה הכול על מנת שהאירוע יצליח, ואכן אי אפשר להתעלם מכך, גם אם יש פה ושם ביקורת, והיא לא רבה, בסך הכול בגדול האירוע עבר באופן מוצלח, ועל כך ראויים כולם לתודה ולברכה.

דוד אזולאי: אדוני מנכ"ל משרד התיירות, מתפקידך, גם בעקבות השיחה שהיתה לי עם היועץ המשפטי של משרד התיירות, עו"ד ליפשיץ, לקבוע נהלים מיוחדים לכניסתם של רבנים, אדמו"רים ואח"מים לאתר, ושהנושא הזה יפעל בשקיפות.

דוד אזולאי: להגיד לך שהיום זה פועל בשקיפות – אני סבור שלא.

דוד אזולאי: אני בהחלט מסכים עם חברי, חבר הכנסת מוזס, למרות שבעניין הזה אני חייב לציין שהפעולה שמנעה הפצת אישורי כניסה למירון, גם בשנה שעברה וגם השנה, היא פעולה מבורכת שעזרה לכולנו.

דוד אזולאי: לא כל אחד יכול לעלות למירון ברכבו ואין ספק שהתרומה של כך גדולה.

דוד אזולאי: יחד עם זה, יש רבנים – הרב שווינגר, נדמה לי שבל"ג בעומר ביקשתי את התערבותך בקשר לשני רבנים לפחות שאנחנו מכירים על מנת לאפשר את כניסתם.

דוד אזולאי: אסור שזה יקרה.

דוד אזולאי: אני לא חס על כבודם של אח"מים כמו על כבודם של רבנים ואדמו"רים.

דוד אזולאי: צריך לעשות הכול בעניין הזה.

דוד אזולאי: לכן אני מבקש ממך למצוא דרך שתוקם ועדה שמורכבת מאנשי "המקומות הקדושים", מאנשי המשטרה, מאנשי משרד הדתות וכל מיני גורמים שיפעלו להכין איזו רשימה, לקבוע קריטריונים, שהדברים שיהיו שקופים לכל עין, לכל מי שירצה לראות ולבדוק.

דוד אזולאי: אני פונה לאנשי המשטרה ולכל הגורמים, אם יום ל"ג בעומר חל במוצאי שבת, מן הראוי שההיערכות תהיה כבר ביום שישי ולאפשר למי שמתארחים, ששכרו צימרים במיטב כספם, להגיע ליעדם לפני כניסת השבת.

דוד אזולאי: כאן מישהו "פישל" ואנשים לא קיבלו את האישורים הדרושים כדי להיכנס עם רכבם לצימר שהם שכרו.

דוד אזולאי: הישוב או המשטרה צריכים לדאוג לנושא הזה, אסור שהוא יישאר פרוץ.

דוד אזולאי: אסור שאדם שמשלם במיטב כספו יישאר בחוץ ויצטרך לעלות ברגל.

דוד אזולאי: אני מבקש לפנות למשרד הפנים, למצוא דרך לשפות את המועצה האזורית בשל אירועי מירון.

דוד אזולאי: אדוני מנכ"ל משרד התיירות, כדאי פעם אחת ולתמיד לעשות סדר בנושא הזה.

דוד אזולאי: כדאי שתקום ועדה בין-משרדית שמורכבת מאנשי משרד התיירות, משרד הפנים, משרד התחבורה ומשרד הדתות על מנת לתת מענה.

דוד אזולאי: בכל שנה משקיעים בדברים ארעיים, כאשר במקרים רבים אפשר להשקיע אותו סכום כסף בדברים של קבע.

דוד אזולאי: משקיעים המון כסף למשל במגרשי החניה השונים וייתכן שאת חלק מן הכסף הזה אפשר להשקיע במגרשי חניה קבועים שיעמדו לרשות האנשים במשך כל השנה.

נועז בר ניר: זה מופיע בתוכנית שנגיש לממשלה בימים הקרובים.

דוד אזולאי: יפה, אני שמח לשמוע.

דוד אזולאי: כמנכ"ל משרד התיירות עליך ליזום מהלך ממשלתי, של הקמת ועדה בין-משרדית המורכבת מכל משרדי הממשלה הנוגעים בדבר, שתתכנס ותמצא את התקציבים הדרושים, מפני שאתר מירון כבר מזמן לא שייך לקבוצה כזאת או אחרת, והאירועים של ל"ג בעומר לא שייכים לקבוצה כזאת או אחרת.

דוד אזולאי: זה אירוע ששייך לכלל ישראל ולכל אזרחי מדינת ישראל.

דוד אזולאי: הוועדה תקיים דיון נפרד בכל הנוגע לחלקה של המועצה האזורית מרום הגליל.

דוד אזולאי: לדיון יוזמנו נציגי משרד האוצר, משרד הפנים וכל הגורמים.

דוד אזולאי: מי שמכיר את ההתנהלות המוניציפלית, אי אפשר להגיד שהמועצה האזורית אין לה שום תרומה לאירועי ל"ג בעומר.

דוד אזולאי: בסופו של דבר העול נופל על כתפי המועצה האזורית.

דוד אזולאי: יצטרכו למצוא דרך לשפות את המועצה האזורית, לפחות על אירועי ל"ג בעומר.

דוד אזולאי: לכן נקיים דיון נפרד אך ורק על נושא המועצה האזורית.

דוד אזולאי: הוועדה פונה למשטרה – אמנם זה לא נוגע לאירועי ל"ג בעומר, אבל אני מנצל את ההזדמנות שהצוות הבכיר של מחוז הצפון במשטרה נמצא כאן.

דוד אזולאי: אני פונה ומבקש לתגבר כוחות בימים מיוחדים, כאשר ציבור גדול עולה למירון, כלומר ביום ז' באדר, בערב ראש חודש, או בכל מיני ימים כאלה.

דוד אזולאי: חשוב מאוד שתהיה נוכחות של המשטרה.

דב חנין: אגיד רק משפט נוסף אחד, ברשותך.

דב חנין: הייתי מציע לכלול בסיכום גם פנייה למשרד האוצר, בהמשך לדבריו החשובים של מר אלבז, שיאפשר גם בשנה הבאה שירות של "שאטלים" חינם.

דב חנין: אני מפחד לחשוב מה יקרה אם כולם ינסו להגיע ברכבם הפרטי למירון, זה יכול לגרום אסון.

דוד אזולאי: חבר הכנסת דב חנין, אני בהחלט מקבל את ההערה שלך.

דוד אזולאי: אוסיף את זה לדברי הסיכום.

דוד אזולאי: נוכחותך בוועדה תמיד תורמת.

דוד אזולאי: אפילו בעניין מירון אתה תורם.

מנחם אליעזר מוזס: צריך לציין גם את הצורך להקים נקודת משטרה קבועה.

מנחם אליעזר מוזס: השר לביטחון הפנים הבטיח את זה מעל במת הכנסת.

נועז בר ניר: הבעיה כרגע, שעדיין אין היתר חוקי לתחנת המשטרה.

נועז בר ניר: זה נמצא בהליכים בוועדות התכנון.

נועז בר ניר: הרפורמה בתכנון ובנייה לא תפתור את הבעיה.

דוד אזולאי: חבר הכנסת מוזס, אם תהיה נוכחות של המשטרה בימים המיוחדים שיש בהם עומס רב, בשלב הראשון זה יכול לתת פתרון לבעיה.

דוד אזולאי: חשוב בוודאי שתהיה נקודת משטרה קבועה, אבל כרגע, בשלב הזה חשוב שתהיה נוכחות מתוגברת של המשטרה בימים מיוחדים.

דוד אזולאי: אני סבור שזה יענה על הבקשות של כולנו.

דוד אזולאי: רבותי, תודה רבה לכולכם.